ועדת ביטחון הפנים, כנסת 24, פרוטוקול מספר 97, 2022-05-24 13:00

מירב בן ארי: שלום, אנחנו פותחים את הדיון של הוועדה לביטחון הפנים.

מירב בן ארי: היום 24 במאי 2022, כ"ג באייר התשפ"ב.

מירב בן ארי: הנושא: הצעת חוק כבילת עצורים ואסירים (חובת יידוע) (תיקוני חקיקה), התשפ"ב–2022, (פ/2796/24) (פ/81/24) של חברי הכנסת משה ארבל, חברת הכנסת גבי לסקי, וחבר הכנסת ינון אזולאי.

מירב בן ארי: חברי הכנסת, קיימנו כאן דיון.

מירב בן ארי: לדעתי עבר כחודש מאז הדיון האחרון.

מירב בן ארי: ביקשנו להגיע להסכמות.

מירב בן ארי: אתחיל איתכם; לאחר מכן היועצת המשפטית.

מירב בן ארי: גבי, משה, מי מתייחס?

גבי לסקי: בבקשה.

משה ארבל: אין לי הרבה מה להוסיף.

משה ארבל: אני רק רוצה לברך את גבי, אין כאן מחלוקות בין קואליציה ואופוזיציה, גם את המשרד לביטחון הפנים, גם את גברתי יושבת-הראש.

מירב בן ארי: תודה.

משה ארבל: על שיתוף הפעולה הפורה.

משה ארבל: וגם את אנשי המשטרה, ואנשי שירות בתי הסוהר, שהצלחנו לשים פה את האדם במרכז, ולפעול גם כדי לקיים ולעגן בחקיקה את פסיקת בג"ץ רבינוביץ' בנושא הזה, וגם לשמור על כבודם של בני אדם.

משה ארבל: אני בטוח שברגע שהחקיקה הזו, בהסכמה אל מול משרדי הממשלה ואל מול הקואליציה והאופוזיציה, תקודם לקריאה שנייה ושלישית כולנו נוכל לברך על התהליך הזה, שמקפיד יותר על כבודם של בני אדם.

משה ארבל: עצירים ואסירים הם בני אדם.

משה ארבל: ותודה רבה לכל העוסקים במלאכת הקודש.

משה ארבל: וכמובן גם לינון אזולאי חברי, שנמצא כעת בוועדת הכספים, שהיה שותף גם כן לקידום החקיקה.

מירב בן ארי: תודה רבה.

מירב בן ארי: אני רואה גם שאבי מנחשון פה.

מירב בן ארי: הייתי בביקור שם.

מירב בן ארי: הוועדה תבוא ליחידת נחשון מרכז ב-11 ביולי.

מירב בן ארי: שתדע שאני מביאה את הוועדה לביקור.

גבי לסקי: תעדכנו.

מירב בן ארי: בוודאי, שכולכם תתרשמו מהעבודה הכול כך חשובה של יחידת נחשון.

מירב בן ארי: ראיתי אותך, אז היה לי חשוב להגיד לך שנעשה follow up לביקור שלי בבאר שבע, שהיה ביקור חשוב מאוד אצל השב"ס.

מירב בן ארי: נביא את הוועדה, שתראו בעצמכם עם מה מתמודדים.

מירב בן ארי: הייתי גם בבתי המעצר וגם בבית המשפט, נעשה לכם סיור, תראו מה שאנחנו עשינו.

מירב בן ארי: גבי, את רוצה להוסיף?

גבי לסקי: אני מצטרפת ממש לכל מילה שאמר חברי חבר הכנסת ארבל.

גבי לסקי: תודות לשיתוף פעולה גם עם המשטרה, עם המשרד, לגברתי, לכבוד יושבת-ראש הוועדה ולצוות הוועדה על שקידמתם את זה בצורה מהירה ומאוד מאוד עניינית.

גבי לסקי: באנו להגן על זכויות האדם, ואני חושבת שיש פה הסכמה מקיר לקיר.

גבי לסקי: ובמיוחד אני רוצה גם להגיד תודה לך, חבר הכנסת ארבל, על שיתוף הפעולה, על היוזמה המאוד מאוד ברוכה, ועל הדאגה האמיתית שאתה מגלה בכל ההליכים האלה בשמירה על זכויות.

מירב בן ארי: שניכם עושים עבודה מעולה.

מירב בן ארי: הדר, לא ראיתי אותך מאז הזום, בבקשה, גברתי היועצת המשפטית; לאחר מכן גם נשמע את שב"ס, אם מישהו רוצה להתייחס.

הדר בר-שלום: הנוסח שמונח על שולחן הוועדה זהה לנוסח שעלה בקריאה הראשונה.

הדר בר-שלום: אנחנו לא מכירים איזשהו רצון לשנות אותו.

גבי לסקי: אני רק רוצה להגיד משהו כי הם לא נמצאים פה.

גבי לסקי: אני גם רוצה להביא את עמדתה של לשכת עורכי הדין שהובאה לידינו, גם לשכת עורכי בדין תומכת ומברכת על הצעת החוק, וזה גם אומר הרבה.

גבי לסקי: ואני גם מודה להם על העניין הזה.

משה ארבל: גברתי, רק במשפט שיאמר לפרוטוקול, בכוונתנו להמשיך ולהיאבק בנושא הזה גם בעניין בתי החולים.

משה ארבל: אנחנו מברכים בהחלט על הצעד החשוב הזה.

מירב בן ארי: כן, יש לנו גם את הביקורים.

מירב בן ארי: אנחנו עוסקים בנושא.

מירב בן ארי: אביב.

אביב ישראלי: הגענו לאיזשהו נוסח מוסכם, זה הנוסח שמפורסם בכחול ועלה בקריאה ראשונה.

אביב ישראלי: הנוסח מדבר על חובת היידוע של סוהר או שוטר ביחס לכבילת עצורים באולם בית המשפט.

אביב ישראלי: נמצאים פה גורמי המקצוע אם יש פה משהו שתרצו שהם ירחיבו, אז אין בעיה.

אביב ישראלי: אבל מבחינתנו הנוסח כמו שמונח כרגע מוסכם.

מירב בן ארי: שב"ס, אתם רוצים להתייחס?

אבי דוידוביץ': צוהריים טובים לכם.

אבי דוידוביץ': הדבר היחיד הוא שמבחינתנו עברנו תהליך מאוד יפה בעניין הזה.

אבי דוידוביץ': הנתונים מצביעים בעד זה.

אבי דוידוביץ': מבחינתנו אנחנו שומרים על האיזון בין שמירת כבוד האדם לבין הביטחון, ולדעתי אנחנו בסדר בעניין הזה, אנחנו מאוזנים לחלוטין.

מירב בן ארי: תודה, אבי.

מירב בן ארי: אתם גם עושים עבודה מאוד חשובה.

מירב בן ארי: לצערי עם לא מספיק כוח אדם ועם לא מספיק שכר, אבל בזה נטפל בהזדמנות אחרת.

מירב בן ארי: שב"ס, התייחסות, בבקשה.

הראל ירקוני: לא, אבל נשמח לקבל עוד תקציבים, כמובן.

מירב בן ארי: חברי הכנסת צריכים לבוא ולראות בעיניים עם מה מתמודדים בבתי המשפט.

גבי לסקי: דווקא אנחנו מגיעים.

מירב בן ארי: שתדעו שנוצר תקדים מאוד מאוד בעייתי שבו שופטים מחכים לעצורים.

מירב בן ארי: פעם עצורים חיכו לשופטים.

משה ארבל: אני יכול סיפור קצר בדקה?

גבי לסקי: בואו נצביע.

מירב בן ארי: רגע, חכה, סיפור לפני הצבעה.

מירב בן ארי: אני רוצה לשאול את הנציג של הפרקליטות הצבאית איך החקיקה הזאת משפיעה על בתי הדין הצבאיים.

מירב בן ארי: בבקשה, אדוני.

יהודה רשתיאן: במערכת המשפט הצבאית חלות תקנות בתי סוהר צבאיים.

יהודה רשתיאן: אלו תקנות שהותקנו על ידי שר הביטחון, מכוחן פועלים בתי הסוהר הצבאיים, וזה הדין שחל עליהם.

יהודה רשתיאן: במסגרת התקנות האלה יש את תקנה 66 שעוסקת בכבילה באזיקים, היא קובעת את העילות שניתן בגינן לאזוק.

יהודה רשתיאן: ומעבר לכך, להוראה הזאת, שלא כוללת את ההוראה בעניין יידוע של שופטים על כבילה באזיקים באולם בית הדין, יש הוראה של קצין משטרה צבאית ראשי.

יהודה רשתיאן: ההוראה הזו נחשבת לחלק מפקודות הצבא, יש לה מעמד דומה לפקודות מטכ"ל או הוראות פיקוד עליון.

יהודה רשתיאן: זאת אומרת שזה דין מחייב שמחייב את הצבא.

יהודה רשתיאן: בהוראת קמצ"ר הזו קבוע מעבר למה שקבוע בהצעת החוק הזו, יש חובה על השוטר הצבאי לקבל את אישורו של השופט שיושב באולם בית הדין לכבילה של עצור ברגע שהוא נכנס לאולם בית הדין.

יהודה רשתיאן: זאת אומרת שמשטרה הצבאית לא תאזוק את הכלוא בזמן שהוא נמצא בתוך אולם בית הדין, אלא אם כן התקבל אישורו של השופט לכך.

יהודה רשתיאן: זו ברירת המחדל במערכת המשפט הצבאית, רק אם התקבל האישור של השופט בהיבט הזה.

יהודה רשתיאן: לכן מבחינתנו אנחנו כבר היום עומדים בדין הנדרש שיש בהצעה הזו, ואפילו מעבר לכך בהיבט שלנו.

מירב בן ארי: תודה.

מירב בן ארי: עוד התייחסויות של משרדים?

מירב בן ארי: אז הסיפור של משה; ונעבור להצבעה.

משה ארבל: לפני חודשיים פגש אותי סוהר שב"ס בבית הכנסת ברובע היהודי בירושלים.

משה ארבל: הוא אמר לי: תגיד לי, אתה כועס עלינו?

משה ארבל: אמרתי לו: חס וחלילה, מה פתאום, המטרה שלי טובה.

משה ארבל: אנחנו עובדים בשיתוף פעולה.

משה ארבל: אנחנו רוצים לעשות את אותו דבר.

משה ארבל: אז הוא אומר לי: לא, אתה מציק לנו יותר מדיי.

משה ארבל: שיחה לא רשמית.

משה ארבל: אמרתי לו: חס וחלילה, הינה, אני עכשיו אומר לך, לא מהשפה ולחוץ, שאני באמת מעריך את העבודה שלכם, עבודת קודש, עבודה קשה מאוד, עבודה סיזיפית.

משה ארבל: ואז הוא סיפר לי סיפור.

משה ארבל: כשהוא היה סוהר בכלא איילון הגיע הרב עובדיה לביקור בבית הסוהר, והוא ניגש לרב עובדיה יוסף, ואמר לו: הרב, יש לי שאלה.

משה ארבל: כשאני מתפלל מנחה בבית הכלא – הבנתי ששונו התקנות וכרגע לסוהרים אסור להתפלל – אני יכול להתפלל עם האסירים?

משה ארבל: הם עבריינים.

משה ארבל: הם מצטרפים למניין?

משה ארבל: הרב הרים את הראש, ואמר לו: תקשיב, כשאתה הולך לבית הכנסת אין לך מושג אם המתפללים שם צדיקים, בינוניים, רשעים.

משה ארבל: חזקה על כולם שהם אנשים טובים.

משה ארבל: אבל תדע לך שבבית הסוהר כולם חזרו בתשובה, כולם התחרטו, כולם צדיקים.

משה ארבל: תתפלל איתם.

משה ארבל: וזו הסתכלות שרואה אדם.

משה ארבל: תודה.

גבי לסקי: יפה.

מירב בן ארי: תודה רבה.

מירב בן ארי: היועצת המשפטית, בבקשה, גברתי, תקראי את הצעת החוק.

הדר בר-שלום: "הצעת חוק כבילת עצורים ואסירים (חובת יידוע) (תיקוני חקיקה), התשפ"ב–2022

מירב בן ארי: תודה רבה.

מירב בן ארי: רק אגיד שהסיור של הוועדה לביטחון הפנים לנחשון מרכז הוא ב-10 ביולי, אתם יכולים לשריין לכם.

מירב בן ארי: ובכן, היועצת המשפטית, אנחנו נעבור להצבעה על הצעת חוק כבילת עצורים ואסירים (חובת יידוע) (תיקוני חקיקה), התשפ"ב–2022.

מירב בן ארי: יש כאן רוב דרמטי, אז שימו לב.

מירב בן ארי: מי בעד?

מירב בן ארי: מי נגד?

מירב בן ארי: בעד – פה אחד

משה ארבל: פה אחד.

מירב בן ארי: פה אחד.

מירב בן ארי: אני מודה לחבר הכנסת משה ארבל, לגבי לסקי, אני מודה לשב"ס, ליחידת נחשון, למשרד לביטחון פנים, ולכל הגורמים המעורבים כדי שהצעת החוק תצא לפועל.

מירב בן ארי: הכי חשוב לנו באמת לשמור מחד על כבודם של העצורים והאסירים; מאידך, לשמור כמובן על בטיחות של כל האנשים שנמצאים בבית המשפט, מהשופט עד אחרון המשתתפים.

מירב בן ארי: ממה שהתרשמתי מהביקור שלי בנחשון נראה שאתם עושים עבודה מקצועית ומקצוענית.

מירב בן ארי: אני מבקשת מפה שתשלח, גם בשם הוועדה, שאנחנו מאוד מאוד מוקירים את העבודה הקשה שאתם מתעסקים בה מדי יום.

מירב בן ארי: גם נבוא לראות בעצמנו ולבקר.

מירב בן ארי: אני מודה לכולם.

מירב בן ארי: הישיבה נעולה.